
ŠIAULIŲ MIESTO SAVIVALDYBĖS ADMINISTRACIJOS
ŠVIETIMO SKYRIUS


SPRENDIMO „DĖL ŠIAULIŲ MIESTO SAVIVALDYBĖS TARYBOS 2024 M. RUGSĖJO 5 D. SPRENDIMO NR. T-342 „DĖL PEDAGOGŲ PRITRAUKIMO Į ŠIAULIŲ MIESTO ŠVIETIMO ĮSTAIGAS, PERKVALIFIKAVIMO IR KVALIFIKACIJOS TOBULINIMO 2024–2026 METAIS PROGRAMOS PATVIRTINIMO“PAKEITIMO“ PROJEKTO
AIŠKINAMASIS RAŠTAS

2024-10-02
Šiauliai 


Sprendimo projekto tikslas – pakeisti Pedagogų pritraukimo į Šiaulių miesto švietimo įstaigas, perkvalifikavimo ir kvalifikacijos tobulinimo 2024–2026 metais programos III skyriaus lentelės 4.4 papunkčio priemonės formuluotę ir siektino rezultato rodiklį (toliau – Programa). 

Programa patvirtinta Šiaulių miesto savivaldybės tarybos 2024 m. rugsėjo 5 d. sprendimu Nr. T-342 „Dėl Pedagogų pritraukimo į Šiaulių miesto švietimo įstaigas, perkvalifikavimo ir kvalifikacijos tobulinimo 2024–2026 metais programos patvirtinimo“.

Sprendimo projekte koreguojama Programos III skyriaus lentelės 4.4 papunkčio priemonės formuluotė ir siektino rezultato rodiklis – atsisakoma baigtinio finansinės paramos panaudojimo tikslų sąrašo siekiant sumažinti paramos gavėjo administracinę naštą ir sudaryti didesnes galimybes tenkinti individualius paramos gavėjo poreikius (patikslinta 4.4. priemonės formuluotė „finansinė parama (vienkartinė išmoka) – 7 058,82 Eur išmoka, įskaičius gyventojų pajamų mokestį, trūkstamos specializacijos pedagogui, atvykusiam dirbti į savivaldybės švietimo įstaigą“ ir rodiklis – „5 ir daugiau asmenys kasmet“).

Pasekmės teigiamos. Priėmus sprendimą, bus patikslinta Pedagogų pritraukimo į Šiaulių miesto švietimo įstaigas, perkvalifikavimo ir kvalifikacijos tobulinimo 2024–2026 metais programos III skyriaus lentelės 4.4 papunkčio priemonės formuluotė ir šios priemonės siektino rezultato rodiklis. 

Priėmus sprendimą nebus keičiami ar pripažįstami negaliojančiais teisės aktai.  

Priėmus sprendimą reikės Pedagogų pritraukimo į Šiaulių miesto švietimo įstaigas, 
perkvalifikavimo ir kvalifikacijos tobulinimo 2024–2026 metais programos priemonių įgyvendinimui patvirtinti Savivaldybės mero potvarkiu Šiaulių miesto savivaldybės finansinės paramos (vienkartinės išmokos) trūkstamų specializacijų pedagogams skyrimo tvarkos aprašą.
Sprendimui įgyvendinti reikalingos lėšos.
Sprendimui įgyvendinti 2024 m. reikės apie 35,3 tūkst. Eur savivaldybės biudžeto lėšų, kurios būtų skirtos vienkartinėms išmokoms trūkstamų specializacijų pedagogams, atvykusiems dirbti į savivaldybės švietimo įstaigas. Minėtos lėšos Savivaldybės strateginiame 2024–2026 metų veiklos plane (toliau – Strateginis veiklos planas) nėra suplanuotos, jos bus skirtos iš kitų Strateginio veiklos plano priemonių, kuriose fiksuojama ekonomija.

Sprendimo projekto antikorupcinis vertinimas nebuvo atliekamas, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.
Sprendimo projektą parengė Šiaulių miesto savivaldybės administracijos Švietimo skyrius. Tiesioginis rengėjas – Švietimo skyriaus vyr. specialistė Danguolė Teišerskienė, tel. +370 658 76 094. Projekto iniciatorius – Švietimo skyrius.

